[pic] | COMISIA COMUNITĂŢILOR EUROPENE |

Bruxelles, 9.1.2008

COM(2007) 863 final

2005/0281 (COD)

COMUNICARE A COMISIEI CĂTRE PARLAMENTUL EUROPEAN în temeiul articolului 251 alineatul (2) paragraful al doilea din Tratatul CE privind

poziția comună a Consiliului în ceea ce privește adoptarea unei Directive a Parlamentului European și a Consiliului privind deșeurile (directiva-cadru privind deșeurile)

2005/0281 (COD)

COMUNICARE A COMISIEI CĂTRE PARLAMENTUL EUROPEAN în temeiul articolului 251 alineatul (2) paragraful al doilea din Tratatul CE privind

poziția comună a Consiliului în ceea ce privește adoptarea unei Directive a Parlamentului European și a Consiliului privind deșeurile (directiva-cadru privind deșeurile)

(Text cu relevanță pentru SEE)

1. CONTEXT

Data transmiterii propunerii către Parlamentul European și Consiliu (document COM(2005)667 final – 2005/0281COD): | 26 decembrie 2005 |

Data avizului Comitetului Economic și Social European: | 19 iunie 2006 |

Data avizului Parlamentului European, prima lectură: | 13 februarie 2007 |

Data adoptării poziției comune: | 20 decembrie 2007 |

2. OBIECTIVUL PROPUNERII COMISIEI

Obiectivul general al prezentei propuneri este de a optimiza dispozițiile Directivei-cadru privind deșeurile (75/442/CEE), menținând, în același timp, structura sa esențială și dispozițiile-cheie.

Principalele obiective ale revizuirii sunt:

- simplificarea și actualizarea Directivei-cadru privind deșeurile, precum și a Directivei 75/439/CEE privind eliminarea uleiurilor uzate și a Directivei 91/689/CEE privind deșeurile periculoase, care sunt propuse spre abrogare și includere parțială în directiva-cadru privind deșeurile,

- punerea în aplicare a unei politici mai ambițioase și mai eficiente în materie de prevenire a acumulării deșeurilor, în special obligația statelor membre de a elabora programe de prevenire a acumulării deșeurilor,

- încurajarea reutilizării și reciclării deșeurilor.

3. OBSERVA ȚII CU PRIVIRE LA POZIȚIA COMUNĂ

3.1 Observa ții generale

Comisia a acceptat în totalitate, parțial sau în principiu, 48 dintre cele 120 de amendamente propuse de Parlamentul European la prima lectură. 54 de amendamente au fost introduse, fie textual, fie ca sens, în poziția comună.

Comisia a acceptat toate amendamentele menite să clarifice în mod util definițiile sau care adăugau noi definiții pentru termenii utilizați în cadrul articolelor. Comisia a acceptat amendamentele care aduc clarificări în legătură cu noțiunea de ierarhie cu cinci trepte a deșeurilor și cu principiul responsabilității producătorului, acceptând, de asemenea, în principiu, și amendamentele care introduc obiective suplimentare în materie de reciclare și reutilizare. Comisia a respins amendamentele care limitau domeniul de aplicare a directivei, reduceau protecția de mediu oferită de directivă sau care creau sarcini administrative disproporționate, cum ar fi amendamentele privind definirea noțiunilor de valorificare sau elemente ale deșeurilor periculoase, sau care vizau să modifice intrările din anexele care fac obiectul unor acorduri internaționale.

Consiliul a convenit să includă în directivă, ca sens, majoritatea amendamentelor Parlamentului referitoare la subproduse, responsabilitatea producătorului, principiul „poluatorul plătește” și definiții suplimentare.

Comisia consideră că poziția comună adoptată la 20 decembrie 2007 nu modifică abordarea de fond sau obiectivele propunerii și poate, așadar, să o susțină ca atare.

3.2 Observa ții detaliate

3.2.1 Amendamente propuse de Parlament, acceptate în totalitate, par țial sau în principiu de Comisie, și incluse în totalitate, parțial sau în principiu în poziția comună

Amendamentele 1, 7, 8, 14, 19, 20, 21, 23, 25, 27, 28, 30, 31, 34, 40, 44, 45, 47, 56, 64, 66, 77, 78, 90, 94, 101, 112, 131, 157, 168 și 173 au fost introduse în poziția comună în diferite proporții. Acestea adaugă noi considerente sau definiții, oferă clarificări, preiau formulările revizuite în materie de comitologie, precizează conceptul de ierarhie cu cinci trepte a deșeurilor și punerea în aplicare flexibilă a acestuia și introduc articole privind deșeurile biologice, execuția și sancțiunile aplicabile. Amendamentul 141 a fost inclus parțial, în ceea ce privește promovarea colectării separate a deșeurilor. Articolul 35 referitor la responsabilitatea (lărgită) a producătorului a fost acceptat de Comisie în principiu, în măsura în care acesta respectă necesitatea de a asigura o funcționare adecvată a pieței interne.

3.2.2 Amendamente propuse de Parlament, respinse de Comisie, dar incluse în totalitate, par țial sau în principiu în poziția comună

Amendamentul 5 referitor la reutilizare a fost respins de Comisie deoarece considerentele se bazau pe obiective de mediu eronate, iar implicațiile practice nu erau îndeajuns de clare, dar a fost inclus parțial în poziția comună, într-o formă care face mai clară aplicarea acestuia și mai compatibilă cu ierarhia cu cinci trepte a deșeurilor.

Amendamentele 15, 134, 102, 123 și 126 s-au referit la domeniul de aplicare a directivei. Acestea au fost respinse de Comisie, dar au fost incluse parțial în poziția comună într-o formă mai limitată sau mai precisă în ceea ce privește aplicarea, astfel că textul rezultat este considerat acceptabil.

Amendamentele 39, 81, 82, 86 și 158 au fost respinse de Comisie, deoarece erau incompatibile cu obligațiile internaționale ale Comunității. Acestea au fost reflectate parțial în poziția comună prin adăugarea de precizări în anexe și în considerente.

Amendamentul 59 referitor la autorizații a fost respins de Comisie, dar sensul amendamentului a fost reflectat în poziția comună sub o formă acceptabilă.

Amendamentele 107 și 121 au fost respinse de Comisie, dar sensul acestor amendamente (un articol privind subprodusele) a fost reflectat în poziția comună sub o formă care concordă cu comunicarea interpretativă a Comisiei privind deșeurile și subprodusele din februarie 2007[1]. Prin urmare, acestea sunt acceptabile.

Amendamentele 67 și 151 au fost respinse de Comisie, deoarece nu făceau altceva decât să reia textul regulamentului privind transportul deșeurilor, dar sensul acestora a fost reflectat sub o formă care este relevantă din punct de vedere juridic și, prin urmare, acceptabilă.

Amendamentele 4, 24, 36, 89 și 115 au fost respinse de Comisie din diferite motive, cum ar fi caracterul prea vag al acestora, faptul că nu aduceau îmbunătățiri textului, creau insecuritate juridică sau sarcini administrative inutile. Totuși, anumite elemente ale acestor amendamente au fost reflectate, într-o măsură limitată, în poziția comună.

3.2.3 Amendamente propuse de Parlament și respinse de Comisie și de Consiliu, care nu sunt incluse în poziția comună

Amendamentele 2, 3, 9, 10, 12 și 13 au fost respinse de ambele instituții și, prin urmare, nu au fost incluse în poziția comună. Aceste amendamente propuneau considerente cu caracter prea vag sau se bazau pe obiective de mediu eronate sau eliminau considerente explicative referitoare la elementele reținute în poziția comună.

Amendamentele 17, 26, 29 și 32au fost respinse de ambele instituții și nu au fost incluse în poziția comună, deoarece fie se refereau la definiții suplimentare ale unor termeni neutilizați în poziția comună, fie făceau confuze definițiile existente.

Amendamentele 169, 48, 170 și 171 au fost respinse de ambele instituții și nu au fost incluse în poziția comună, deoarece anexarea listei europene a deșeurilor la directivă sau faptul de a o face direct aplicabilă sunt lipsite de relevanță, precum și din cauza faptului că lista a fost concepută în vederea clasificării deșeurilor și nu în vederea colectării datelor.

Amendamentul 37 a fost respins de ambele instituții și nu a fost inclus în poziția comună, deoarece obiectivele în materie de prevenire a acumulării deșeurilor sunt prea dificil de realizat pentru anumite state membre sau nu sunt suficient de ambițioase pentru altele. Amendamentul 70 a fost respins, deoarece este important să se poată măsura progresele realizate prin programele naționale de prevenire a acumulării deșeurilor.

Amendamentele 84, 85, 87 și 88 au fost respinse de ambele instituții și nu au fost incluse în poziția comună, deoarece erau incompatibile cu obligațiile internaționale ale Comunității.

Amendamentele 41, 103, 138 și 153 au fost respinse de ambele instituții și nu au fost incluse în poziția comună, deoarece aduceau atingere dreptului de inițiativă al Comisiei.

Amendamentele 43, 46, 52, 53, 54, 58, 65, 83, 91, 93, 108, 109 și 127 au fost respinse de ambele instituții și nu au fost incluse în poziția comună, deoarece puteau crea insecuritate juridică sau genera litigii inutile, sau erau neoperaționale sau inadecvate pentru directiva respectivă.

Amendamentele 50, 51, 52, 60, 61, 68, 71, 72, 79, 80, 161, 172 și 188 au fost respinse de ambele instituții și nu au fost incluse în poziția comună, deoarece ar fi creat sarcini administrative disproporționate.

Amendamentele 98 și 113 au fost respinse de ambele instituții și nu au fost incluse în poziția comună, deoarece prezentau riscuri pentru sănătatea umană și animală și ar fi eliminat o interdicție privind alimentația porcinelor cu resturi menajere, stabilită în legislația privind sănătatea umană și animală.

3.2.4 Amendamente propuse de Parlament, acceptate în totalitate, par țial sau în principiu de Comisie, dar care nu sunt incluse în poziția comună

Amendamentele 6, 11, 33, 38, 49, 62, 63, 69, 74, 92, 95-97, 104 și 140 au fost acceptate în totalitate, parțial sau în principiu de Comisie, dar nu au fost incluse în poziția comună. Aceste amendamente se referă la formularea considerentelor, modificări ale prezentării, definiții suplimentare pentru termenii neutilizați în textul poziției comune, cerințe procedurale, promovarea pregătirii în vederea reutilizării, adăugiri la exemplele de măsuri de prevenire a acumulării deșeurilor din anexa IV, termenele de realizare a programelor de prevenire a acumulării deșeurilor și obiectivele privind prevenirea acumulării deșeurilor și reciclarea, precum și la durata de păstrare a evidențelor privind deșeurile periculoase.

3.2.5 Amendamente suplimentare aduse propunerii de către Consiliu

La articolul 2, precum și în modificările aferente amendamentelor Parlamentului, excluderea solurilor contaminate neexcavate, a deșeurilor radioactive, a explozibililor dezafectați și a anumitor materiale agricole devine necondiționată și se adaugă o excludere suplimentară pentru sedimentele deplasate în apele de suprafață. De asemenea, excluderea pentru anumite materiale agricole se extinde și la sectorul forestier. La articolul 2, subprodusele de origine animală sunt excluse din domeniul de aplicare a directivei, cu excepția celor destinate incinerării, depozitării la gropile de gunoi sau pentru utilizare într-o unitate de producere a biogazului sau de transformare în compost. În cadrul viitoarei revizuiri a Regulamentului (CE) nr. 1774/2002 privind subprodusele de origine animală, Comisia va aduce precizări legate de distincția dintre utilizarea seului ca și combustibil într-un cazan termic și eliminarea acestuia în sensul aplicării directivei privind incinerarea deșeurilor.

La articolul 3, se adaugă definiția „pregătirii în vederea reutilizării”, pentru a clarifica distincția dintre reutilizarea produselor în cadrul activității de prevenire a acumulării deșeurilor și reutilizarea deșeurilor în cadrul operațiunilor de gestionare a deșeurilor.

La articolul 3c, se specifică legătura dintre procedura de determinare a stadiului de deșeu și obiectivele de reciclare în temeiul altor dispoziții aplicabile în materie de deșeuri, precum și procedura de determinare a stadiului de deșeu în absența unor criterii stabilite la nivel comunitar.

La articolul 5, se introduce o obligație de colectare separată a deșeurilor, în măsura în care aceasta facilitează valorificarea și este practică din punct de vedere tehnic, ecologic sau economic.

La articolele 5 și 6, au fost eliminate procedurile de comitologie care introduceau un mecanism care ar fi permis stabilirea altor criterii de eficiență și retrogradarea operațiunilor îndoielnice de valorificare din punct de vedere al protecției mediului.

La articolul 7a, în conformitate cu amendamentele Parlamentului referitoare la ierarhia cu cinci trepte a deșeurilor, textul specifică faptul că ierarhia trebuie aplicată având în vedere noțiunea de ciclu de viață și impactul global asupra mediului, ținând seama de principiile precauției și sustenabilității, de fezabilitatea tehnică și viabilitatea economică, de protejarea resurselor, precum și de impactul global asupra mediului, asupra sănătății umane și de efectele economice și sociale.

Articolele 8 și 9 se modifică pentru a preciza faptul că statele membre pot imputa producătorilor costurile de gestionare a produselor lor în momentul în care acestea devin deșeuri sau gestionarea neadecvată a acestor deșeuri.

Articolul 10 se modifică pentru a permite statelor membre să blocheze transporturile de deșeuri către incineratoarele municipale, considerate a fi operațiuni de valorificare, în situațiile în care s-a constatat că astfel de transporturi are avea drept consecință necesitatea eliminării deșeurilor naționale sau tratarea acestor deșeuri într-un mod neconform cu planul național de gestionare a deșeurilor. Acest articol aduce, de asemenea, precizări referitoare la principiile de proximitate și autosuficiență, principii care nu înseamnă că fiecare stat membru trebuie să dispună de întreaga gamă de instalații finale de valorificare a deșeurilor pe teritoriul lor.

La articolul 18, se introduce un nou alineat (2a), care precizează faptul că statele membre pot aplica măsuri pentru menținerea ca prioritate națională a regenerării uleiurilor uzate, inclusiv impunerea de restricții cu privire la transferul de uleiuri uzate de pe teritoriul lor în vederea combustiei.

Articolul 19 se modifică pentru a integra articolul 20 inițial și specifică faptul că statele membre pot să asocieze autorizațiile pentru tratamentul deșeurilor cu alte autorizații de mediu, cu condiția să se respecte cerințele articolului 19.

Articolul 25a se modifică pentru a clarifica, într-o mai mare măsură, mandatul Comisiei de adoptare a măsurilor de punere în aplicare.

Articolul 26 suferă o reorganizare, anumite elemente din planurile de gestionare a deșeurilor devenind facultative.

Articolul 26a se modifică pentru a conferi un caracter facultativ obiectivelor de prevenire a acumulării deșeurilor din programele naționale de prevenire a acumulării deșeurilor, deși definirea criteriilor de evaluare a unor astfel de programe devine obligatorie. Termenul de elaborare a primelor programe se prelungește cu cinci ani de la intrarea în vigoare a directivei.

Articolul 35 prevede o nouă măsură de punere în aplicare, și anume precizarea, dacă este cazul, a formulei din anexa II R1 privind condițiile climatice locale.

4. CONCLUZIE

Modificările aduse de Consiliu contribuie la clarificarea unei serii importante de aspecte ale propunerii. Deși aceste modificări reduc potențialul de simplificare propus în diferite domenii, articolele privind prevenirea cumulării deșeurilor, planurile de gestionare a deșeurilor, precum și anumite aspecte ale pieței interne referitoare la produse și deșeuri destinate valorificării, textul, în ansamblu, rămâne acceptabil. Prin urmare, Comisia acceptă poziția comună adoptată la 20 decembrie 2007.

[1] COM (2007) 59 final.